**Likumprojekta**

**„Grozījumi Autortiesību likumā” sākotnējās ietekmes novērtējuma**

**ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta „Grozījumi Autortiesību likumā” (turpmāk – Likumprojekts) mērķis ir:   1. pārņemt Eiropas Parlamenta un Padomes 2017.gada 13.septembra direktīvu 2017/1564/ES par dažiem atļautiem konkrētu ar autortiesībām aizsargātu darbu un blakustiesību objektu izmantošanas veidiem tādu personu interesēs, kas ir neredzīgas, ar redzes traucējumiem vai ar drukas lasītnespēju citu iemeslu dēļ, un ar kuru groza Direktīvu 2001/29/EK par dažu autortiesību un blakustiesību aspektu saskaņošanu informācijas sabiedrībā (turpmāk – Marrākešas direktīva); 2. precizēt Autortiesību likumā pārņemto Eiropas Parlamenta un Padomes 2001.gada 22.maija direktīvas 2001/29/EK par dažu autortiesību un blakustiesību aspektu saskaņošanu informācijas sabiedrībā (turpmāk – Informācijas sabiedrības direktīva) 5.panta 3.punkta b.apakšpunktā paredzēto vispārīgo izvēles izņēmumu; 3. precizēt Autortiesību likuma terminoloģiju.   Likumprojekts paredz veikt atbilstošus grozījumus Autortiesību likumā, precizējot Autortiesību likuma 19., 22. un 54.pantu, papildinot Autortiesību likuma 1.pantu ar termina „kopija pielāgotā formātā” skaidrojumu, kā arī papildinot likumu ar jaunu 22.1 pantu „Noteiktu darbu izmantošana personu, kuras ir neredzīgas vai ar citādām lasīšanas grūtībām, vajadzībām”.  Ņemot vērā, ka Marrākešas direktīva dalībvalstīm jāpārņem līdz 2018.gada 11.oktobrim, Likumprojekts paredz paātrinātu Likumprojekta spēkā stāšanos, proti, ka Likumprojekts stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai pārņemtu Marrākešas direktīvu un precizētu tiesību normu, ar ko pārņemts Informācijas sabiedrības direktīvas 5.panta 3.punkta b.apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Personas, kas ir neredzīgas, ar redzes traucējumiem vai citādām lasīšanas grūtībām, joprojām saskaras ar daudziem šķēršļiem piekļuvē grāmatām un citiem iespiedmateriāliem, kas ir aizsargāti ar autortiesībām un blakustiesībām. Ir aplēsts, ka personām ar iespiedtekstu lasīšanas grūtībām pielāgotā formā ir pieejams ap 7 – 20 % grāmatu, neraugoties uz to, ka digitālās tehnoloģijas ievērojami atvieglo pielāgota formāta iespiedtekstu publicēšanu.  Lai nodrošinātu personām, kas ir neredzīgas, ar redzes traucējumiem vai citādām lasīšanas grūtībām, brīvu pieeju veidot kopijas pielāgotā formātā no darbiem, kas aizsargāti ar autortiesībām, un blakustiesību objektiem, nepieciešama vai nu tiesību īpašnieka atļauja, vai likuma ierobežojums.  Pasaules Intelektuālā īpašuma organizācijā (WIPO) 2013.gadā pieņēma Marrākešas līgumu, kas atvieglo piekļuvi iespieddarbiem personām, kuras ir neredzīgas, ar redzes traucējumiem vai drukas lasītnespēju citu iemeslu dēļ (turpmāk – Marrākešas līgums), lai veicinātu grāmatu un citu iespiedmateriālu pieejamību un pārrobežu apmaiņu pielāgotā formātā visā pasaulē. Eiropas Savienība Marrākešas līgumu tās dalībvalstu vārdā parakstīja 2014.gada aprīlī.  Marrākešas līgumā pusēm ir noteikta prasība paredzēt izņēmumus no autortiesībām un blakustiesībām vai to ierobežojumus tādu personu interesēs, kas ir neredzīgas, ar redzes traucējumiem vai citādām lasīšanas grūtībām, un paredzēta iespēja veikt pārrobežu apmaiņu ar grāmatu, tostarp klausāmgrāmatu, un citu iespiedmateriālu kopijām pielāgotā formāta līgumu parakstījušo valstu vidū.  Lai saskaņotā veidā īstenotu pienākumus, kas Eiropas Savienībai jāizpilda saskaņā ar Marrākešas līgumu, Eiropas Savienība 2017.gada septembrī pieņēma:   1. Marrākešas direktīvu; 2. Eiropas Parlamenta un Padomes 2017.gada 13.septembra regulu 2017/1563/ES par to, kā tādu personu interesēs, kas ir neredzīgas, ar redzes traucējumiem vai ar drukas lasītnespēju citu iemeslu dēļ, notiek Savienības un trešo valstu pārrobežu apmaiņa ar konkrētu ar autortiesībām aizsargātu darbu un blakustiesību objektu kopijām pieejamā formātā (turpmāk – Regula).   Marrākešas direktīva paredz jaunu, obligāti ieviešamu autortiesību un blakustiesību izņēmumu, lai personas, kuras ir neredzīgas, ar redzes traucējumiem vai citādām lasīšanas grūtībām, tostarp disleksiju, vai jebkādiem citiem mācīšanās traucējumiem, un pilnvarotas institūcijas, kas darbojas šo personu labā, bezpeļņas nolūkā būtu tiesīgas sagatavot un izplatīt kopijas pielāgotā formātā bez atļaujas saņemšanas no autortiesību un blakustiesību īpašniekiem. Marrākešas direktīvas izņēmums arī nodrošina iespēju izplatīt un saņemt kopijas pielāgotā formātā no visām Eiropas Savienības dalībvalstīm. Šis izņēmums papildina Informācijas sabiedrības direktīvas 5.panta 3.punkta b.apakšpunktā paredzēto vispārīgo izvēles izņēmumu personu ar invaliditāti labā.  Regula paredz tiesības pilnvarotām institūcijām, kas darbojas personu, kuras ir neredzīgas, ar redzes traucējumiem vai citādām lasīšanas grūtībām labā, izplatīt pielāgotā formāta kopijas šīm personām vai citām pilnvarotām institūcijām trešās valstīs, kas ir Marrākešas līguma dalībvalstis, kā arī saņemt šādas kopijas no attiecīgajām organizācijām. Tādējādi regula nodrošina kopiju pielāgotā formātā apmaiņu starp Eiropas Savienības dalībvalstīm un trešajām valstīm, kas ir Marrākešas līguma dalībvalstis.  Lai uzlabotu kopiju pielāgotā formātā pieejamību un novērstu ar autortiesībām aizsargātu darbu un blakustiesību objektu nelikumīgu izmantošanu, Marrākešas direktīva un Regula paredz noteiktus pienākumus pilnvarotajām institūcijām, kas ir iesaistītas kopiju pielāgotā formātā pārrobežas apmaiņā.  Direktīvas noteikumi dalībvalstīm nacionālajos likumos jāievieš līdz 2018.gada 11.oktobrim, savukārt regulas noteikumi jāsāk piemērot no 2018.gada 12.oktobra.  Latvijas šā brīža regulējums (Autortiesību likuma 22.pants) paredz autortiesību ierobežojumu attiecībā uz darbu reproducēšanu redzes un dzirdes invalīdu vajadzībām: redzes un dzirdes invalīdu organizācijas, kā arī bibliotēkas, kuras sniedz pakalpojumus redzes un dzirdes invalīdiem, bez autora piekrišanas un bez atlīdzības samaksas drīkst nekomerciālos nolūkos kopēt (reproducēt) un izplatīt darbu šīm personām uztveramā formā, ciktāl tas nepieciešams attiecīgās invaliditātes gadījumā.  Lai ieviestu Marrākešas direktīvas noteikumus, Autortiesību likumu nepieciešams papildināt ar jaunu pantu, ņemot vērā, ka Marrākešas direktīvā paredzētais izņēmums attiecas uz šaurāku personu loku (personas, kas ir neredzīgas vai ar citādām lasīšanas grūtībām) nekā Autortiesību likuma 22.panta izņēmums, kā arī Marrākešas direktīvā paredzētais izņēmums attiecas tikai uz noteiktiem darbu veidiem (rakstu darbiem, kas izteikti jebkādā formā, un muzikāliem darbiem nošu formā) atšķirībā no Autortiesību likuma 22.panta izņēmuma, kas attiecas uz visa veida darbiem. Papildus tam Marrākešas direktīvā ietvertais izņēmums paredz iespēju veikt kopiju pielāgotā formātā pārrobežu apmaiņu, ko neparedz Informācijas sabiedrības direktīvas 5.panta 3.punkta b.apakšpunkta vispārīgais izvēles izņēmums personu ar invaliditāti labā.  Ņemot vērā, ka šā brīža Autortiesību likuma 22.pants paredz autortiesību ierobežojumu tikai attiecībā uz redzes un dzirdes invalīdiem, Latvija sašaurināti ieviesusi Informācijas sabiedrības direktīvas 5.panta 3.punkta b.apakšpunktā paredzēto vispārīgo izvēles izņēmumu personu ar invaliditāti labā. Atbilstoši Informācijas sabiedrības direktīvai, izņēmumu iespējams attiecināt uz visām personām ar funkcionēšanas ierobežojumiem (redzes, dzirdes, kustību, garīga rakstura). Lai nodrošinātu pilnīgu Informācijas sabiedrības direktīvas 5.panta 3.punkta b.apakšpunktā paredzētā izņēmuma ieviešanu un vienādu attieksmi pret visām personām ar funkcionēšanas ierobežojumiem (tai skaitā personām, kuras ir neredzīgas, vai ar citādām lasīšanas grūtībām, attiecībā uz citiem darbu veidiem) nepieciešams precizēt pašreizējo Autortiesību likuma 22.pantu.  Likumprojekta mērķis ir pārņemt Marrākešas direktīvas noteikumus, precizēt Autortiesību likumā pārņemto Informācijas sabiedrības direktīvas 5.panta 3.punkta b.apakšpunktā paredzēto vispārīgo izvēles izņēmumu, kā arī precizēt Autortiesību likuma terminoloģiju.  Likumprojekts paredz veikt turpmāk norādītos grozījumus Autortiesību likumā:  **1.pants** papildinaAutortiesību likuma 1.pantu ar jauna termina „kopija pielāgotā formātā” skaidrojumu, ņemot vērā Marrākešas direktīvas 2.panta 3.punktā noteikto. Tā kā arī Informācijas sabiedrības direktīvas 5.panta 3.punkta b.apakšpunkts attiecas uz pielāgotā formāta kopiju sagatavošanu, termina skaidrojums ietverts Autortiesību likuma 1.pantā un tiek lietots attiecībā uz abiem izņēmumiem. Kopijas pielāgotā formātā sagatavošana ietver jebkuru darbību, kas ir nepieciešama darba vai blakustiesību objekta izmainīšanai, pārveidošanai vai pielāgošanai nolūkā izgatavot kopiju pielāgotā formātā. Tas ietver arī izmaiņas, kas varētu būt nepieciešamas gadījumos, kad darba vai blakustiesību objekta formāts jau ir pieejams daļai personu ar funkcionēšanas ierobežojumiem, savukārt atšķirīgu ierobežojumu vai to citādas pakāpes dēļ var nebūt pieejams citām personām. Kopijas pielāgotā formātā ir, piemēram, iespiedteksti Braila rakstā, zīmju valodā un lielburtu iespiedumā, e-grāmatas un klausāmgrāmatas ar īpašām navigācijas iespējām, audioapraksti, radiopārraides un videomateriāli zīmju valodā.  **2.pantā** ietverti Autortiesību likuma 19.panta pirmās daļas redakcionāla rakstura grozījumi, precizēta terminoloģija un papildināts ierobežojumu uzskaitījumus ar jaunu ierobežojumu:   1. no panta pirmās daļas 1., 2. un 10.punkta izslēgta atsauce uz konkrētu pantu, kurā aprakstīti attiecīgā ierobežojuma nosacījumi, ņemot vērā, ka attiecībā uz pārējiem ierobežojumiem šādas atsauces nav; 2. precizēta panta pirmās daļas 3.punkta terminoloģija attiecībā uz ierobežojumu redzes un dzirdes invalīdu vajadzībām, atbilstoši Informācijas sabiedrības direktīvas 5.panta 3.punkta b.apakšpunkta mērķim un Invaliditātes likumā lietotajai terminoloģijai. Informācijas sabiedrības direktīvas 5.panta 3.punkta b.apakšpunkta mērķis ir nodrošināt personām, kurām funkcionēšanas ierobežojumi rada šķēršļus darba izmantošanai, piekļuvi kopijām pielāgotā formātā. Tā kā ne vienmēr personām ar funkcionēšanas ierobežojumiem būs noteikta invaliditāte atbilstoši Invaliditātes likumam (piemēram, personām ar disleksiju, autismu vai vecāka gadagājuma cilvēkiem, kam pasliktinājusies dzirde vai redze un šo trūkumu nevar novērst), ierobežojums attiecināts uz personām ar funkcionēšanas ierobežojumiem, nevis personām ar invaliditāti. Šāda terminoloģija ļaus ierobežojumu izmantot visām personām, kuras fiziska vai garīga traucējuma rezultātā, nevar darbam piekļūt tādā pašā veidā kā personas bez šādiem traucējumiem, neatkarīgi no tā, vai tām ir noteikta invaliditāte atbilstoši Invaliditātes likumam; 3. papildināts ierobežojumu uzskaitījums ar jaunu ierobežojumu personu, kuras ir neredzīgas vai ar citādām lasīšanas grūtībām, vajadzībām attiecībā uz noteiktiem darbu veidiem (rakstu darbiem, kas izteikti jebkādā formā, un muzikāliem darbiem nošu formā).   **3.pantā** ietverts Autortiesību likuma 22.panta grozījums, precizējot izņēmuma regulējumu atbilstoši Informācijas sabiedrības direktīvas 5.panta 3.punkta b.apakšpunktā noteiktajam un veidojot panta terminoloģiju analogu jaunam Marrākešas direktīvas izņēmumam. Termins „invalīds” aizstāts ar terminu „persona ar funkcionēšanas ierobežojumu”, lai nodrošinātu, ka ierobežojums tiek attiecināts uz personām, kurām ir attiecīgi funkcionēšanas ierobežojumi, nevis tikai uz personām, kurām ir šādi ierobežojumi un ir arī noteikta invaliditāte atbilstoši Invaliditātes likumam. Šī panta regulējums piemērojams arī uz personām, kuras ir neredzīgas vai ar citādām lasīšanas grūtībām, attiecībā uz tiem darbu veidiem, kurus neaptver Autortiesību likuma 22.1panta regulējums.  **4.pants** papildina Autortiesību likumu ar jaunu 22.1pantu, ar kuru tiek pārņemti Marrākešas direktīvas noteikumi.  **Pirmā daļa** paredz noteikumus, kas jāievēro, lai personas, kuras ir neredzīgas vai ar citādām lasīšanas grūtībām, vai personas, kas rīkojas to labā, drīkstētu bez autora atļaujas un bez atlīdzības samaksas sagatavot kopijas pielāgotā formātā no izziņotiem rakstu darbiem (piemēram, grāmatas, žurnāli, periodiski izdevumi), kas izteikti jebkādā formā, tostarp audio (piemēram, klausāmgrāmatas) vai digitālā formā, vai nošu formā izteikta muzikāla darba, un šajos darbos ietvertajām ilustrācijām. Regulējums attiecas tikai un vienīgi uz darbībām, ko veic personas, kuras ir neredzīgas vai ar citādām lasīšanas grūtībām, vai fiziskas personas, kas rīkojas to labā.  Kopijas pielāgotā formātā izgatavojamas tikai no tādiem darbiem, kuriem personai, kura ir neredzīga vai ar citādām lasīšanas grūtībām, ir likumīga piekļuve (piemēram, darbs iegādāts no legāla avota, darbs brīvi pieejams internetā ar autora piekrišanu vai kā neaizsargāts darbs (*public domain*), darbs saņemts publiskā patapinājuma kārtībā). Likumprojektā nav iekļauta norāde par likumīgu piekļuvi darbiem, ņemot vērā, ka šis autortiesību ierobežojumu, tāpat kā citi Autortiesību likumā paredzētie autortiesību un blakustiesību ierobežojumi, piemērojams ievērojot Autortiesību likuma 18.panta otrās daļas noteikumus, tas ir, tiesību ierobežojums nedrīkst būt pretrunā ar autora darba normālas izmantošanas noteikumiem un nepamatoti ierobežot autora likumīgās interese. Kopiju izgatavošana no darbiem, kas iegūti no nelegāliem avotiem, būs pretrunā ar autora darba normālas izmantošanas noteikumiem un var nepamatoti kaitēt autoru likumīgajām interesēm.  **Otrā daļa** paredz noteikumus, kas jāievēro, lai pilnvarota institūcija drīkstētu bez autora atļaujas un bez atlīdzības samaksas sagatavot kopijas pielāgotā formātā, tās publiskot, padarīt pieejamas, izplatīt vai patapināt jebkurā Eiropas Savienības dalībvalstī, t.sk, Latvijā, dzīvojošai personai, kura ir neredzīga vai ar citādām lasīšanas grūtībām, vai Eiropas Savienības dalībvalstī dibinātai pilnvarotajai institūcijai. Ar šo regulējumu tiek pārņemti Marrākešas direktīvas 1.panta 1.punkta b.apakšpunkta noteikumi un daļēji pārņemti Marrākešas direktīvas 4.panta noteikumi.  **Trešajā daļā** skaidrots, kas ir persona, kura ir neredzīga vai ar citādām lasīšanas grūtībām, šā likuma izpratnē, ņemot vērā Marrākešas direktīvas 2.panta 2.punktā noteikto „labuma guvēju” definīciju.  Likumprojekts neparedz papildu prasības vai kritērijus pēc kuriem izvērtējams, vai personas atbilst Likumprojekta 4.panta trešajā daļā minētajiem kritērijiem, ņemot vērā, ka šādu prasību noteikšanu neparedz Marrākešas direktīva. Ja tiks pārkāpti šā panta nosacījumi, autortiesību īpašnieks būs tiesīgs izmantot Autortiesību likuma 69.pantā minētās tiesības.  **Ceturtajā daļā** skaidrots, kas ir pilnvarota institūcija šā panta izpratnē, ņemot vērā Marrākešas direktīvas 2.panta 4.punktā noteikto „pilnvaroto struktūru” definīciju. Par pilnvarotajām institūcijām atzīstamas arī publiskas institūcijas (piemēram, bibliotēkas, skolas) un bezpeļņas organizācijas, kuras sniedz izglītības un informācijas piekļuves pakalpojumus personām, kuras ir neredzīgas vai ar citādām lasīšanas grūtībām, kā vienu no savām pamata darbībām vai pienākumiem, vai kā vienu no uzdevumiem, ko tās veic sabiedrības interesēs.  Marrākešas direktīvas 13.apsvērums nosaka, ka dalībvalstis pilnvarotām institūcijām var noteikt atļaujas saņemšanas vai atzīšanas prasības tikai attiecībā uz vispārīga rakstura pakalpojumu sniegšanu personām, kas ir neredzīgas vai ar citādām lasīšanas grūtībām, taču tas nedrīkst liegt institūcijām, kas atbilst direktīvā ietvertajai „pilnvarotās struktūras” definīcijai, veikt saskaņā ar direktīvu atļautos darbu izmantojumus. Tā kā Latvijā nav noteiktas atļaujas saņemšanas vai atzīšanas prasības attiecībā uz nevalstiskām organizācijām, lai tās varētu sniegt vispārīga rakstura pakalpojumus personām, kas ir neredzīgas vai ar citādām lasīšanas grūtībām, pilnvaroto institūciju termina skaidrojumā netiek lietota Marrākešas direktīvā iekļautā frāze „kuru ir pilnvarojusi vai atzinusi dalībvalsts”.  Likumprojekts arī neparedz prasības pilnvarotajām institūcijām saņemt speciālas atļaujas, veikt reģistrēšanos vai cita veida atzīšanas prasības, lai tās varētu piemērot izņēmumu. Tāpat Likumprojekts neparedz pienākumu pilnvarotajām institūcijām sagatavot kopijas pielāgotā formātā.  **Piektajā daļā** ir pārņemts Marrākešas direktīvas 3.panta 2.punkts, nosakot, ka, sagatavojot kopiju pielāgotā formātā, jāievēro darba neaizskaramība, izņemot ciktāl darba pārveidošana nepieciešama, lai to padarītu pieejamu personām, kuras ir neredzīgas vai ar citādām lasīšanas grūtībām.  **Sestajā daļa** ietverti noteikumi, kas paredz, ka personas, kuras ir neredzīgas vai ar citādām lasīšanas grūtībām, un pilnvarotās institūcijas var saņemt kopijas pielāgotā formātā no citām Eiropas Savienības dalībvalstīs dibinātām pilnvarotajām institūcijām, atbilstoši Marrākešas direktīvas 4.pantam.  **Septītā daļa** nosaka kādi pienākumi jāveic Latvijā dibinātām pilnvarotām institūcijām, ja tās veic pārrobežu apmaiņu ar kopijām pielāgotā formātā. Likumprojekts neparedz pienākumu pilnvarotajām institūcijām veikt apmaiņu ar šīm kopijām.  Viens no pienākumiem, kas jāīsteno pilnvarotām institūcijām, ja tās vēlas veikt pārrobežu apmaiņu ar kopijām pielāgotā formātā, ir atbilstīgu pasākumu veikšana, lai atturētu no kopiju pielāgotā formātā neatļautas reproducēšanas, izplatīšanas, publiskošanas un pieejamības sabiedrībai nodrošināšanas. Par atbilstošiem pasākumiem varētu uzskatīt, piemēram, kopiju pielāgotā formātā sagatavošanas un izplatīšanas noteikumu vai prakses izstrādi, lietotāju informēšanu par atļautajām darbībām ar kopijām pielāgotā formātā, kā arī par atbildību šo noteikumu pārkāpšanas gadījumā.  **5.pantā** ietverts papildinājums, lai nodrošinātu, ka ierobežojumspersonu, kuras ir neredzīgas vai ar citādām lasīšanas grūtībām, vajadzībām attiektos arī uz blakustiesību objektiem (piemēram, klausāmgrāmatām).  **6.pantā** ietverts nodaļas „Informatīva atsauce uz Eiropas Savienības direktīvām” papildinājums, norādot atsauci uz Marrākešas direktīvu.  Ņemot vērā, ka Marrākešas direktīva dalībvalstīm jāpārņem līdz 2018.gada 11.oktobrim, Likumprojekts paredz paātrinātu Likumprojekta spēkā stāšanos, proti, ka Likumprojekts stājas spēkā nākamajā dienā pēc tā izsludināšanas.  Likumprojekts neparedz noteikt pienākumu maksāt taisnīgu atlīdzību tiesību īpašniekiem par Marrākešas direktīvas izņēmumu, ņemot vērā, ka:   1. Latvijā pielāgotā formāta kopiju tirgus faktiski nepastāv. Pielāgotā formāta kopijas personām, kas ir neredzīgas vai ar citādām lasīšanas grūtībām, veido ļoti neliels skaits institūciju nelielā apjomā. Līdz ar to tiesību īpašniekiem nodarītais kaitējums ir minimāls; 2. par Autortiesību likuma 22.pantā noteikto ierobežojumu nav paredzēts pienākums tiesību īpašniekiem maksāt taisnīgu atlīdzību. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, Labklājības ministrija, Latvijas Neredzīgo bibliotēka, ar Kultūras ministrijas 2018.gada 25.jūnija rīkojumu Nr.2.5‑1-121 „Par darba grupas apstiprināšanu autortiesību normatīvā regulējuma pastāvīgai pilnveidei” izveidotā darba grupa (turpmāk – Darba grupa). |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Personas, kas ir neredzīgas, ar redzes traucējumiem vai citādām lasīšanas grūtībām; 2. Personas ar funkcionēšanas ierobežojumiem (redzes, dzirdes, kustību, garīga rakstura); 3. Institūcijas, kuru darbības mērķis nav peļņas gūšana un kuru ir pilnvarojusi vai atzinusi kāda Eiropas Savienības dalībvalsts, lai nodrošinātu izglītību vai piekļuvi informācijai personām, kuras ir neredzīgas vai ar citādām lasīšanas grūtībām (piemēram, nevalstiskas organizācijas, skolas, bibliotēkas); 4. Autortiesību un blakustiesību īpašnieki. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nemaina sabiedrības mērķgrupas pienākumus un veicamās darbības. Likumprojekts paplašina to personu loku, kas varēs izmantot likumprojektā noteiktās tiesības sagatavot kopijas pielāgotā formātā.  Likumprojekts nosaka jaunus pienākumus pilnvarotajām institūcijām, ja tās izvēlas iesaistīties pārrobežu apmaiņā ar kopijām pielāgotā formātā. Šādā gadījumā Likumprojekts paredz pilnvarotajām institūcijām pienākumu publiskot savā tīmekļvietnē noteiktu informāciju, kā arī sniegt pēc pieprasījuma personām, kuras ir neredzīgas vai ar citādām lasīšanas grūtībām, citām pilnvarotajām institūcijām vai autortiesību un blakustiesību subjektiem informāciju par darbībām ar kopijām pielāgotā formātā. Institūcijām ir brīva izvēle, vai veikt pārrobežu apmaiņu ar kopijām pielāgotā formātā, līdz ar to tām ir iespēja izvēlēties, vai tās uzņemsies papildu pienākumus, ko šādos gadījumos nosaka Likumprojekts.  Izvērtējot, vai institūcija vēlas iesaistīties pārrobežu apmaiņā ar kopijām pielāgotā formātā, jāņem vērā, ka kopiju pielāgotā formātā svešvalodā izgatavošanas izmaksas varētu būt lielākas par izmaksām, kas nepieciešamas, lai nodrošinātu pienākumus, ko Likumprojekts nosaka pilnvarotajām institūcijām, ja tās izvēlas iesaistīties pārrobežu apmaiņā ar kopijām pielāgotā formātā. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2017.gada 13.septembra direktīva 2017/1564/ES par dažiem atļautiem konkrētu ar autortiesībām aizsargātu darbu un blakustiesību objektu izmantošanas veidiem tādu personu interesēs, kas ir neredzīgas, ar redzes traucējumiem vai ar drukas lasītnespēju citu iemeslu dēļ, un ar kuru groza Direktīvu 2001/29/EK par dažu autortiesību un blakustiesību aspektu saskaņošanu informācijas sabiedrībā. Pārņemšanas termiņš ir līdz 2018.gada 11.oktobrim.  Eiropas Parlamenta un Padomes 2001.gada 22.maija direktīvas 2001/29/EK par dažu autortiesību un blakustiesību aspektu saskaņošanu informācijas sabiedrībā 5.panta 3.punkta b.apakšpunkts. Prasība jau ir pārņemta Autortiesību likuma 22.pantā. |
| 2. | Citas starptautiskās saistības | Likumprojekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2017.gada 13.septembra direktīva 2017/1564/ES par dažiem atļautiem konkrētu ar autortiesībām aizsargātu darbu un blakustiesību objektu izmantošanas veidiem tādu personu interesēs, kas ir neredzīgas, ar redzes traucējumiem vai ar drukas lasītnespēju citu iemeslu dēļ, un ar kuru groza Direktīvu 2001/29/EK par dažu autortiesību un blakustiesību aspektu saskaņošanu informācijas sabiedrībā. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrā­kas prasības nekā attie­cīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1.pants |  |  |  |
|  | Likumprojekta 2., 4. un 5.pants | Pārņemts pilnībā | Neparedz stingrākas prasības |
| 2.pants |  |  |  |
| 1.punkts | Likumprojekta 4.pants (22.1 panta pirmā daļa) | Pārņemts pilnībā | Neparedz stingrākas prasības |
| 2.punkts | Likumprojekta 4.pants (22.1 panta trešā daļa) | Pārņemts pilnībā | Neparedz stingrākas prasības |
| 3.punkts | Likumprojekta 1.pants | Pārņemts pilnībā | Neparedz stingrākas prasības |
| 4.punkts | Likumprojekta 4.pants (22.1 panta ceturtā daļa) | Pārņemts pilnībā | Neparedz stingrākas prasības |
| 3.pants |  |  |  |
| 1.punkta (a) apakšpunkts | Likumprojekta 4.pants (22.1 panta pirmā daļa) | Pārņemts pilnībā | Neparedz stingrākas prasības |
| 1.punkta (b) apakšpunkts | Likumprojekta 4.pants (22.1 panta otrā daļa) | Pārņemts pilnībā | Neparedz stingrākas prasības |
| 2.punkts | Likumprojekta 4.pants (22.1 panta piektā daļa) | Pārņemts pilnībā | Neparedz stingrākas prasības |
| 3.punkts | Likumprojekta 4.pants (22.1 panta pirmā un otrā daļa) | Pārņemts pilnībā | Neparedz stingrākas prasības |
| 4.punkts |  | Jau noteikts Autortiesību likuma 18.panta ceturtajā daļā un 54.panta sestajā daļā | Neparedz stingrākas prasības |
| 5.punkts |  | Jau nosaka Civillikuma 1415.pants, proti, ka darbība, kura vērsta uz to, lai apietu likumu, nevar būt par tiesiska darījuma priekšmetu un tāds darījums nav spēkā. | Neparedz stingrākas prasības |
| 6.punkts |  | Izvēles norma, netiek pārņemta |  |
| 4.pants |  |  |  |
|  | Likumprojekta 4.pants (22.1 panta pirmā, otrā un sestā daļa) | Pārņemts pilnībā | Neparedz stingrākas prasības |
| 5.pants |  |  |  |
|  | Likumprojekta 4.pants (22.1 panta otrā un septītā daļa) | Pārņemts pilnībā | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalīb­valstij pārņemt vai ieviest noteiktas ES tiesību akta normas?  Kādēļ? | Marrākešas direktīvas 3.panta 6.punkts paredz dalībvalstīm iespēju noteikt taisnīgu atlīdzību par darbu tādu izmantošanu, kuru veic attiecīgajā dalībvalstī dibinātā pilnvarotā institūcija un kas ir atļauta saskaņā ar direktīvas noteikumiem. Latvija nav izmantojusi iespēju paredzēt šādu taisnīgas atlīdzības maksāšanas pienākumuņemot vērā, ka:   1. Latvijā pielāgotā formāta kopiju tirgus faktiski nepastāv. Pielāgotā formāta kopijas personām, kas ir neredzīgas vai ar citādām lasīšanas grūtībām, veido ļoti neliels skaits institūciju nelielā apjomā. Līdz ar to tiesību īpašniekiem nodarītais kaitējums ir minimāls; 2. par Autortiesību likuma 22.pantā noteikto autortiesību ierobežojumu nav paredzēts pienākums tiesību īpašniekiem maksāt taisnīgu atlīdzību. | | |
| Saistības sniegt paziņojumu ES insti­tūcijām un ES dalīb­valstīm atbilstoši normatīvajiem aktiem, kas regulē informā­cijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | Likumprojekts šo jomu neskar. | | |
| Cita informācija | Nav | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2001.gada 22.maija direktīvas 2001/29/EK par dažu autortiesību un blakustiesību aspektu saskaņošanu informācijas sabiedrībā | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrā­kas prasības nekā attie­cīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 5.pants |  |  |  |
| 3.punkta b.apakšpunkts | Likumprojekta 2. un 3.pants | Pārņemts pilnībā | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalīb­valstij pārņemt vai ieviest noteiktas ES tiesību akta normas?  Kādēļ? | Informācijas sabiedrības direktīvas 36.apsvērums paredz dalībvalstīm iespēju paredzēt taisnīgas atlīdzības maksāšanas pienākumu arī piemērojot izvēles noteikumus attiecībā uz izņēmumiem vai ierobežojumiem, kas neparedz attiecīgo atlīdzību.  Latvija nav izmantojusi iespēju noteikt šādu taisnīgas atlīdzības maksāšanas pienākumu attiecībā uz Autortiesību likuma 22.pantā pārņemto Informācijas sabiedrības direktīvas 5.panta 3.punkta b.apakšpunktā paredzēto vispārīgo izvēles izņēmumu ņemot vērā, ka Latvijā pielāgotā formāta kopiju tirgus faktiski nepastāv. Pielāgotā formāta kopijas personām ar funkcionēšanas ierobežojumiem veido ļoti neliels skaits institūciju nelielā apjomā. Līdz ar to tiesību īpašniekiem nodarītais kaitējums ir minimāls. | | |
| Saistības sniegt paziņojumu ES insti­tūcijām un ES dalīb­valstīm atbilstoši normatīvajiem aktiem, kas regulē informā­cijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | Likumprojekts šo jomu neskar. | | |
| Cita informācija | Nav | | |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | |
| Likumprojekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts 2018.gada 23.jūlijā ievietots Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” ar aicinājumu sabiedrības pārstāvjiem līdzdarboties Likumprojekta izstrādē, līdz 2018.gada 10.augustam rakstiski sniedzot viedokli par Likumprojektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. Papildus Likumprojekts 2018.gada 23.jūlijā nosūtīts komentāru sniegšanai Darba grupas locekļiem. |
| 2. | Sabiedrības līdzdalība projekta izstrādē | Par plānotajām izmaiņām Autortiesību likumā, lai pārņemtu Marrākešas direktīvu 2018.gada 19.jūnijā organizēta sanāksme, kurā piedalījās pārstāvji no Labklājības ministrijas, Latvijas Neredzīgo bibliotēkas un nozares organizācijām: Latvijas Disleksijas biedrības, apvienības „Apeirons”, Latvijas Nedzirdīgo savienības un sabiedrības organizācijas „SUSTENTO”. Uz sanāksmi aicināti, bet tajā nepiedalījās, pārstāvji no Latvijas Neredzīgo biedrības un Latvijas Autisma apvienības.  Likumprojekts 2018.gada 23.jūlijā nosūtīts komentāru sniegšanai Darba grupas locekļiem un nozares organizācijām. Darba grupas sastāvā ir pārstāvji no Kultūras ministrijas, Ekonomikas ministrijas, Tieslietu ministrijas, Augstākās tiesas Civillietu departamenta, Latvijas Nacionālās bibliotēkas, Nacionālās elektronisko plašsaziņas līdzekļu padomes, Latvijas Tirdzniecības un rūpniecības kameras, biedrības „Autortiesību un komunicēšanās konsultāciju aģentūras/Latvijas Autoru apvienības”, Latvijas Izpildītāju un producentu apvienības, Latvijas Profesionālo aktieru apvienības, biedrības „LATREPRO”, Latvijas Kinoproducentu asociācijas, biedrības „Par legālu saturu”, Latvijas Raidorganizāciju asociācijas, Latvijas Datortehnoloģiju asociācijas, Latvijas Rakstnieku savienības, Latvijas Radošo savienību padomes, Latvijas Elektrotehnikas un elektronikas rūpniecības asociācijas, Latvijas Komponistu savienības, Latvijas Tirgotāju asociācijas, Latvijas Informācijas un komunikācijas tehnoloģijas asociācijas, Latvijas Viesnīcu un restorānu asociācijas, Ārvalstu investoru padomes Latvijā, Latvijas Televīzijas, biznesa augstskolas „Turība” Tiesību zinātņu katedras, Latvijas Universitātes Juridiskās fakultātes, kā arī praktizējoši autortiesību eksperti.  Par Likumprojekta izskatīšanas gaitu informēti Labklājības ministrijas pārstāvji. |
| 3. | Sabiedrības līdzdalības rezultāti | 2018.gada 19.jūnijā organizētajā sanāksmē Labklājības ministrijas, Latvijas Neredzīgo bibliotēkas un nozares organizāciju pārstāvji pauduši konceptuālu atbalstu Likumprojekta izstrādei.  Līdz 2018.gada 13.augustam saņemti viedokļi no biedrības „Autortiesību un komunicēšanās konsultāciju aģentūras/Latvijas Autoru apvienības”, Latvijas Izpildītāju un producentu apvienības, Latvijas Kinoproducentu asociācijas, Latvijas Komponistu savienības, Ekonomikas ministrijas, Latvijas Nedzirdīgo savienības un Latvijas Radošo savienību padomes, kuros pausts konceptuāls atbalsts Likumprojektam. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija, Latvijas Neredzīgo bibliotēka. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretāre D.Vilsone

Zommere 67330211

[Linda.Zommere@km.gov.lv](mailto:Linda.Zommere@km.gov.lv)